Diari Oficial de la Generalitat Valenciana


Sumari del DOGV 3495, del 14-05-1999 (1999/4444)

DECRET 68/1999, de 4 de maig, del Govern Valencià, pel qual s'establix el Dia de la Música Valenciana.
------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/05/04/68/dof/vci/html**

### Dades del document

Número de DOGV
:   3495

Data del DOGV
:   14-05-1999

Secció del DOGV
:   I. DISPOSICIONS GENERALS

Número del document
:   1999/4444


Data del document
:   04-05-1999

Organisme emissor
:   Conselleria de Cultura, Educació i Ciència

Tipus de document
:   Decret

Descriptors 

:   * música
    * legislació
    * política cultural

DECRET 68/1999, de 4 de maig, del Govern Valencià, pel qual s'establix el Dia de la Música Valenciana. [1999/X4444]
  
La música és una de les manifestacions culturals més esteses a la Comunitat Valenciana. Forma part de la seua idiosincràsia i és una de les arts que més la identifica com a poble.
  
En exercici de la competència exclusiva que en matèria de cultura atribuïx a la Generalitat Valenciana l'article 31.4 de l'Estatut d'Autonomia de la Comunitat Valenciana, fou promulgada la Llei 2/1998, de 12 de maig, Valenciana de la Música, que té per objecte el foment, la protecció, la coordinació, la difusió i la promoció de la música a la Comunitat Valenciana.
  
La dita llei assenyala en l'article 42 que la Generalitat Valenciana postula com a principis orientadors de la seua política cultural en matèria musical la promoció, desenrotllament, ensenyament, difusió i protecció de la música en tots els seus aspectes, expressions i ramificacions.
  
En virtut d'això i a fi d'acomplir els esmentats postulats, a proposta del conseller de Cultura, Educació i Ciència, i després de la deliberació del Govern Valencià, en la reunió del dia 4 de maig de 1999
  
DECRETE
  
Article 1. Dia de la Música Valenciana
  
S'establix en el territori de la Comunitat Valenciana el Dia de la Música Valenciana, que se celebrarà el 29 d'abril de cada any, la finalitat del qual serà promoure el major coneixement i difusió del món de la música, així com de l'activitat i la producció musical.
  
Article 2. Activitats
  
1. La celebració podrà comprendre la realització de diverses activitats, com ara concerts; reflex en els mitjans informatius públics amb espais de ràdio o televisió; conferències; lliçons especials en els diferents nivells educatius, dins l'àmbit de competències de la Generalitat Valenciana; campanyes de divulgació; articles de premsa; fullets i llibres; exposicions i qualsevol altra acció de caràcter commemoratiu o cultural relacionada amb la música.
  
2. La Generalitat Valenciana promourà la col·laboració de la Federació de Societats Musicals de la Comunitat Valenciana, de l'administració de l'Estat, altres comunitats autònomes, entitats locals, universitats i restants institucions públiques i privades en les activitats relacionades amb el Dia de la Música Valenciana.
  
Article 3. Òrgans competents
  
1. La Conselleria de Cultura, Educació i Ciència i, si convé, la resta de conselleries de la Generalitat Valenciana, en coordinació amb aquella i en l'àmbit de les seues respectives competències, disposaran les mesures oportunes per a la consecució dels fins del Dia de la Música Valenciana.
  
2. A l'efecte, es podrà crear un Comité del Dia de la Música Valenciana, presidit pel conseller de Cultura, Educació i Ciència, per a la preparació, execució i seguiment del programa d'activitats relacionades amb el dia.
  
Article 4. Logotip
  
Totes les activitats a realitzar en les successives celebracions anuals del dia, aniran caracteritzades amb el logotip que s'aprove.
  
Article 5. Despeses
  
Les despeses que es deriven de l'organització anual del Dia de la Música Valenciana es cobriran a càrrec dels fons pressupostaris que s'habiliten a l'efecte, sense perjuí de la possibilitat de rebre i aplicar fons via convenis o aportacions procedents d'institucions públiques o privades, o persones físiques o jurídiques.
  
DISPOSICIÓ FINAL
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 4 de maig de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,


Còpia Permalink ELI